Diari Oficial de la Generalitat Valenciana


Sumari del DOGV 10872, del 12-02-2025 (2025/2407)

DECRET 21/2025, d'11 de febrer, del Consell, pel qual s’aproven les bases reguladores i el procediment de concessió directa d’ajudes urgents dirigides a facilitar la neteja, reposició, reparació i posada a punt de les infraestructures educatives i els béns dels centres docents privats concertats que hagen patit danys pel temporal de vent i pluges ocorregut el 29 d’octubre de 2024 a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10139

Data del DOGV
:   12-02-2025

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2025/2407

CVE
:   RKCI-H-4486-4313

Data del document
:   11-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Descriptors 

:   * ajuda pública
    * centre d'ensenyament
    * ajuda a la construcció
    * suport econòmic
    * desastre natural

El passat 29 d’octubre de 2024 la Comunitat Valenciana es va vore afectada per un episodi de pluges torrencials, a conseqüència d’una depressió aïllada en nivells alts (d’ara en avant, DANA), excepcionalment destructiva, amb registres de precipitació acumulada superiors als 400 litres per metre quadrat en 24 hores en moltes localitats, forts vents i inundacions, que han afectat milers de ciutadans i ciutadanes i han suposat, a més de la pèrdua irreparable de nombroses vides humanes, vivendes i béns, elements de transport, béns públics i privats, accés als servicis bàsics, i empreses, la quasi total destrucció o inhabilitació temporal d’infraestructures situades en el territori afectat per este temporal, en les quals es presta el servici educatiu i a les quals també van associats determinats servicis complementaris que són imprescindibles per a un correcte funcionament d’este.

Per això, una vegada posades en marxa les actuacions més peremptòries per part de la titularitat dels centres privats concertats, en les infraestructures més directament afectades pel temporal, correspon abordar amb la màxima urgència totes aquelles actuacions necessàries per a coadjuvar a la reconstrucció i la recuperació d’estes amb la finalitat de restablir el funcionament dels centres educatius privats concertats en els municipis devastats per la DANA.

Donada la intensitat del temporal, la superfície i el nombre de persones afectades pel mateix i els efectes catastròfics originats, per a poder recuperar l’activitat educativa en tota la zona com més prompte millor, els danys han de ser reparats amb la màxima urgència i, amb això, possibilitar el restabliment del dret fonamental a l’educació de l’alumnat escolaritzat en aquells centres les instal·lacions dels quals s’han vist danyades per la DANA en major o menor mesura i, en definitiva, la tornada a la normalitat en estes zones.

Existix, a més, un nombre de centres docents privats concertats que han resultat especialment afectats per la virulència de les inundacions i que, si no reberen el suport de l’Administració, podrien tindre una alta probabilitat de tancament definitiu i el seu efecte derivaria en un alt impacte sobre l’oferta de llocs escolars sostinguts amb fons públics en estos municipis i en la província de València, en el seu conjunt. En este sentit, s’han rebut diferents comunicacions per part dels titulars de centres docents privats concertats que advertixen de la destrucció i danys produïts i que afecten una varietat de béns, a més d’informacions proporcionades per les associacions representatives del sector que evidencien l’extrema gravetat dels danys ocasionats i la urgent necessitat de l’impuls de la recuperació de l’activitat educativa, per a la qual sol·liciten suport per part de l’Administració. Este fet ha possibilitat la publicitat, entre els afectats, de l'oportunitat de comunicar a l’Administració els danys patits i ha permés identificar la totalitat dels possibles beneficiaris, ja que tots els centres que han tingut danys importants estan inclosos en este procediment. A més d’això, l’obertura d’una convocatòria impediria el prompte i ràpid restabliment del servici educatiu que, cal no oblidar-ho, és un dret fonamental per a l’alumnat i una obligació per a les administracions públiques, motiu pel qual es troba justificada la no procedència d’obrir un procés de sol·licitud, atés que esta ja ha sigut realitzada per part de cada un dels centres identificats.

En concret, el nombre d’infraestructures potencialment afectades corresponents als centres privats concertats que han comunicat la necessitat d’ajuda per part de l’Administració es concreta en vint-i-un, encara que el nombre de centres privats concertats situats en la zona afectada suposen al voltant d’un centenar i es correspon pràcticament amb un 25% del total de la Comunitat Valenciana.

El llistat de municipis afectats pel temporal, fins a un total de 75 municipis, s’arrepleguen en l’annex I de l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana: Alaquàs, Albal, Albalat de la Ribera, Alborache, Alcàsser, l’Alcúdia, Aldaia, Alfafar, Alfarb, Algemesí, Alginet, Almussafes, Alzira, Benetússer, Benicull de Xúquer, Benifaió, Beniparrell, Bétera, Bugarra, Buñol, Calles, Camporrobles, Carlet, Catadau, Catarroja, Caudete de las Fuentes, Chera, Cheste, Chiva, Corbera, Cullera, Dos Aguas, Favara, Fortaleny, Fuenterrobles, Gestalgar, Godelleta, Guadassuar, Llaurí, Llíria, Llocnou de la Corona, Llombai, Loriguilla –només nucli urbà tocant l'A3–, Macastre, Manises, Massanassa, Mislata, Montroi, Montserrat, Paiporta, Paterna, Pedralba, Picanya, Picassent, Polinyà de Xúquer, Quart de Poblet, Real, Requena, Riba-roja de Túria, Riola, Sedaví, Siete Aguas, Silla, Sinarcas, Sollana, Sot de Chera, Sueca, Tavernes de la Valldigna, Torrent, Turís, Utiel, València-pedanies sud, Vilamarxant, Xirivella i Yátova.

Amb posterioritat, es va publicar en el DOGV núm. 9988, de 20 de novembre de 2024, la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis annexada en el Decret 164/2024, de 4 de novembre, del Consell, a on es van sumar deu municipis als inicialment assenyalats, per considerar-los també afectats pel temporal: Alberic, Barxeta, Benaguasil, Benimodo, Carcaixent, Castelló, Castielfabib, Chulilla, l’Ènova, Manuel, Millares, la Pobla Llarga, Rafelguaraf, Senyera i Tous.

A la vista de la gran quantitat de danys comunicats i tenint en compte de l’interés públic existent a contribuir a la recuperació i reparació de danys patits per este sector, i donada la situació d’excepcionalitat que empara la concessió directa de subvencions quan s’acrediten les raons d’interés públic, social o econòmic o humanitari, es recorre a l’instrument jurídic del decret, previst en l’ordenament jurídic en casos com este, en què ha de prevaldre l’interés públic.

La rapidesa en la resposta és essencial per a mitigar els efectes negatius i fer costat als centres docents privats concertats afectats pel que concorren, en este cas, circumstàncies singulars i raons d’interés públic, social, econòmic i humanitari que dificulten la convocatòria pública d’ajudes i justifiquen el seu atorgament en règim de concessió directa, d’acord amb el que es preveu en l’article 22, apartat 2.c), de la Llei 38/2003, de 17 de novembre, general de subvencions i en l’article 168.1.C), de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

D’acord amb el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions, correspon a la Conselleria d’Educació, Cultura, Universitats i Ocupació, les competències en matèria d’educació, formació professional reglada, ocupacional i contínua, cultura, promoció cultural, patrimoni cultural, universitats, ciència, investigació, política lingüística, intermediació laboral, foment de l’ocupació, cooperativisme i treball, per la qual cosa competix a este departament del Consell l’impuls i la reactivació del servici educatiu, incloent-hi tots els centres sostinguts amb fons públics ubicats en les localitats afectades per la dana.

La present ajuda, que es tramita mitjançant el decret, i de conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOGV núm. 5596, d’11 de setembre), està exempta de la notificació a la Comissió Europea perquè no se li pot aplicar l’article 107, apartat 1, del Tractat de funcionament de la Unió Europea en la mesura en què no afecta els intercanvis comercials entre els estats membres, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.

Les ajudes concedides són compatibles amb altres subvencions, ajudes, ingressos o recursos per a la mateixa finalitat, procedents de qualssevol administració o ens públics o privats, nacionals, de la Unió Europea o d’organismes internacionals, tenint en compte que l’import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada, procedint, en tal cas, el reintegrament.

Per tot això, havent-se seguit els tràmits que s’arrepleguen en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en virtut del que disposen els articles 28.c) i 33.2 de la Llei 5/1983, de 30 de desembre, del Consell, a proposta del conseller d’Educació, Cultura, Universitats i Ocupació, i amb la deliberació prèvia del Consell en la reunió d'11 de febrer de 2025,

DECRETE

*Article 1. Objecte*

1. L’objecte d’este decret és aprovar les bases reguladores i establir el procediment per a la concessió directa d’ajudes dirigides a la neteja, reposició, reparació i posada a punt de les infraestructures educatives i els béns dels centres docents privats concertats que s’hagen vist afectats per la dana esdevinguda a la Comunitat Valenciana el dia 29 d’octubre de 2024.

2. A l’efecte d’estes subvencions, es consideraran afectades per la dana, aquelles infraestructures educatives que pertanguen a titularitats privades i compten amb un concert educatiu en vigor amb la Generalitat Valenciana, els béns mobles i immobles de les quals vinculats a la prestació del servici educatiu, s’hagen vist danyats materialment pels efectes d’esta.

3. Les infraestructures educatives que puguen estar subjectes a la subvenció que en este acte es convoquen, hauran d’estar situades en qualsevol dels municipis afectats per la dana.

4. S’entén per béns dels centres privats concertats els immobles, mobles i equipament associat directament o indirectament a la prestació del servici educatiu que hagen patit danys i n’haja sigut necessària la reparació o reposició, en concret els detallats en l’apartat 5 d’este decret.

*Article 2. Raons d’interés públic que concorren en la concessió i impossibilitat de la convocatòria pública*

1. Estes subvencions es concedixen de manera directa, en aplicació del que es preveu en l’article 22.2.c) de la Llei 38/2003, de 17 de novembre, general de subvencions i l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer-hi raons d’interés econòmic, social i humanitari, en virtut de les circumstàncies de les quals s’ha deixat constància en la normativa autonòmica anteriorment mencionada, així com en l’Acord del Consell de Ministres de 5 de novembre, pel qual es declara zona afectada greument per una emergència de protecció civil el territori damnificat a conseqüència de la dana que ha afectat àmplies zones de la península i Balears entre el 28 d’octubre i el 4 de novembre de 2024.

2. Les subvencions regulades en este decret tenen un caràcter singular derivat del caràcter excepcional i únic dels esdeveniments produïts per la dana en octubre de 2024, que han provocat uns danys la reparació dels quals requerixen el suport de l’Administració, donat que afecten directament a la prestació del servici públic educatiu, de manera que l’alumnat puga continuar en idèntiques condicions de qualitat els seus estudis, raó per la qual és procedent utilitzar el mecanisme contemplat en l’article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions pel seu interés públic.

3. En concret, les raons d’interés públic que justifiquen l’atorgament directe de les subvencions radiquen en la necessitat urgent de reactivar l’activitat educativa i la recuperació de la prestació del servici dels centres docents privats que compten amb concert educatiu afectats per la dana, i amb això accelerar la tornada a la normalitat de l’alumnat escolaritzat en les zones afectades.

*Article 3. Entitats beneficiàries i requisits*

1. Seran beneficiàries directes d’estes ajudes les entitats titulars dels centres docents privats concertats dels municipis afectats, que tenien activitat educativa en funcionament el 28 d’octubre de 2024 i hagen comunicat a la Conselleria d’Educació, Cultura, Universitats i Ocupació la necessitat d’ajuda per haver patit danys materials en els seus béns, mobles o immobles vinculats a la seua autorització, a conseqüència de la dana i que es detallen en l’annex únic d’este decret.

2. A l’efecte d’estes ajudes, es consideren entitats titulars dels centres docents privats concertats els qui així consten en el Registre de Centres Docents de la Comunitat Valenciana a data 28 d’octubre de 2024.

3. La concessió d’esta ajuda quedarà condicionada a la continuïtat del concert educatiu. L’incompliment d’esta obligació podrà suposar la revocació total o parcial de l’ajuda amb la prèvia tramitació del corresponent expedient administratiu.

4. No tindran la condició de beneficiaris d’estes subvencions, les entitats titulars de centres docents privats concertats en què concórrega alguna de les circumstàncies de l’article 13.2 de la Llei 38/2003, de 17 de novembre, general de subvencions, excepte l’indicat en l’article següent.

5. De conformitat amb el que es disposa en l’article 7 del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024, les entitats beneficiàries, ja siguen tant persones físiques com jurídiques, estan exceptuades del requisit de trobar-se al corrent en el compliment de les obligacions tributàries o davant de la seguretat social establits en els articles 13.2 i 34.5 de la Llei 38/2003, de 17 de novembre, general de subvencions. Igualment, no serà aplicable el que es disposa en estos articles a aquelles entitats beneficiàries que tinguen la condició de deutores per resolució de procedència de reintegrament.

*Article 4. Finançament i quantia de les ajudes*

1. L’import global màxim de les ajudes a concedir derivades del present decret ascendix a quatre milions cinquanta mil euros (4.050.000 €), els quals es consignaran en el pressupost de la Generalitat per a l’exercici 2025. Estes ajudes es consignaran en els subprogrames pressupostaris 422A00, concert general, i 422B00, concert singular, corresponents a 1.050.000 euros en el capítol IV i 3.000.000 d'euros en el capítol VII, segons la distribució següent:

– 1.050.000 d’euros en el capítol IV per a la modalitat I i la modalitat II, amb la distribució següent: 800.000 euros en concepte de concert general (subprograma pressupostari 422A00) i 250.000 euros en concepte de concert singular (subprograma pressupostari 422B00), i

– 3.000.000 d’euros en el capítol VII per a la modalitat III, amb la següent distribució: 2.000.000 d’euros en concepte de concert general (subprograma pressupostari 422A00) i 1.000.000 d'euros en concepte de concert singular (subprograma pressupostari 422B00).

2. D’acord amb la previsió legal de l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite mitjançant la corresponent modificació pressupostària.

3. Les modalitats inclouran les necessitats següents:

a) Modalitat I: béns i equipament associat directament o indirectament a la prestació del servici educatiu que hagen patit danys i haja sigut necessària la seua reparació o reposició.

b) Modalitat II: immobles, associats directament o indirectament a la prestació del servici educatiu, que hagen patit danys i hagen necessitat tasques de neteja i posada en funcionament dels espais.

c) Modalitat III: immobles, associats directament o indirectament a la prestació del servici educatiu, que hagen patit danys i hagen necessitat obres majors o menors.

4. L’assignació es realitzarà amb els imports màxims següents, que poden ser acumulats:

– Modalitat I: fins a un màxim de 30.000 euros per centre docent privat concertat.

– Modalitat II: fins a un màxim de 20.000 euros per centre docent privat concertat.

– Modalitat III: fins a un màxim de 140.000 euros per centre docent privat concertat.

5. L’import global indicat en el punt primer d’este article es podrà incrementar en una quantia addicional mitjançant un decret del Consell.

*Article 5. Gastos subvencionables*

Es consideren subvencionables els gastos relacionats amb la neteja, reposició o reparació de béns, mobles i immobles, així com materials necessaris per al desenrotllament de l’activitat educativa l’estat de la qual va ser afectat per la dana inclosos, entre altres: equipament didàctic, material informàtic i digital, mobiliari d’aula i altres béns mobles vinculats directament al desenrotllament de l’activitat educativa; s'hi podrà incloure, així mateix, la neteja, reposició o reparació de béns i materials necessaris per a la prestació del servici complementari de menjador escolar l’estat del qual va ser afectat per la dana, i en queden exclosos els vehicles i mitjans de transport associats a este.

*Article 6. Procediment i òrgans competents*

1. Estes ajudes es concedixen per la concurrència d’una situació excepcional en la qual es troben els centres educatius afectats per la dana situats en les localitats identificades com a tal; per això, es duran a terme les verificacions i controls necessaris, amb la justificació prèvia dels gastos per part de les entitats beneficiàries.

2. Per a participar d’estes subvencions, els centres detallats en l’annex d’este decret hauran de presentar un escrit a on conste la seua sol·licitud d’ajuda davant la Direcció General de Centres Docents abans del 15 d’abril de 2025, a través de la sol·licitud general única d’iniciació i tramitació telemàtica de procediments de la Generalitat Valenciana, que serà el canal per a la presentació de tota la documentació.

3. La concessió de les ajudes s’efectuarà en règim de concessió directa, contra justificació dels gastos subvencionables suportats per les entitats beneficiàries. Els dits gastos hauran d’haver-se produït abans de l’1 de novembre de 2025 i quedar acreditats mitjançant les factures corresponents, agrupades segons les diferents modalitats per les quals s'hi pot participar, I, II o III, indicades en l’article 4.3.

4. A més, juntament amb les factures dels gastos produïts, la persona titular del centre haurà d’entregar una declaració responsable en què s’acredite que els gastos sol·licitats no han sigut indemnitzats ni subvencionats per altres entitats públiques ni privades i que l’import total de les subvencions rebudes en cap cas podrà ser de tal quantia que, aïlladament o en concurrència amb altres subvencions o ajudes, supere el cost de l’activitat subvencionada, procedint, en tal cas, el reintegrament.

5. La persona titular de la Direcció General de Centres Docents instruirà i resoldrà els expedients de concessió de les presents subvencions i el Servici de Finançament de Centres Concertats s’encarregarà de la tramitació i gestió de les actuacions subsegüents de justificació de gastos.

6. Una vegada rebudes les sol·licituds i en el termini d’un mes des de la finalització del període de justificació, tant en el cas de l’ordinari com el de l’extraordinari, es procedirà a la concessió de les subvencions mitjançant la publicació de la resolució del director general de Centres Docents.

7. De conformitat amb el que es disposa en l’article 5 del Decret llei 11/2024, de 12 de novembre, del Consell, els actes, documents i expedients relacionats amb la concessió de la subvenció i el reconeixement de l’obligació relatius al procediment previst en el present decret seran objecte de control financer en substitució de la funció interventora.

*Article 7. Obligacions de les entitats beneficiàries*

1. Les entitats titulars dels centres docents privats concertats beneficiàries d’esta subvenció queden obligades a sotmetre’s a la normativa sobre supervisió, seguiment i control de subvencions, així com a facilitar tota la informació requerida per l’òrgan gestor de la subvenció; igualment, quedaran, en tot cas, subjectes a les obligacions imposades per l’article 14 de Llei 38/2003, de 17 de novembre, general de subvencions.

2. Atés que les presents ajudes es concedixen en atenció a la concurrència d’una determinada situació, requerixen l’acreditació, per qualsevol mitjà admissible en dret, dels danys patits, així com els controls que s’exercisquen amb posterioritat per a verificar-ne l’existència.

*Apartat 8. Forma de pagament de la subvenció*

1. El pagament de la subvenció s’efectuarà per mitjà de transferència al compte bancari de la persona titular de l’entitat beneficiària.

2. Una vegada s’haja verificat la situació de resultar afectat per la dana per part de l’òrgan convocant, segons es disposa en l’article 7.2, per a rebre la subvenció, es procedirà a la prèvia justificació dels gastos executats fins a l’últim dia del termini extraordinari. Esta justificació es realitzarà amb el lliurament de les corresponents factures i comprovants amb valor probatori admesos en el tràfic mercantil, agrupades segons les modalitats regulades en l’article 4 d’este decret, i que seran presentades, davant l’òrgan gestor, en dos períodes, els dos de 2025: un ordinari, des del 15 d’abril fins al 15 de maig, i un altre extraordinari, des de l’1 fins al 31 d’octubre, per a aquelles justificacions que per la seua estructura no s’hagen pogut presentar en el termini ordinari. En cap cas, l’import de l’ajuda concedida juntament amb les indemnitzacions procedents d’altres entitats públiques o privades podrà ser superior al valor del dany produït per la dana, segons s’establix en el punt 2 de l’article 10 d’este decret.

3. En cas que es detecte un incompliment de les obligacions o condicions, haurà d’iniciar-se el procediment previst en el capítol II de la Llei general de subvencions (del procediment de reintegrament).

*Article 9. Pla de control de les subvencions*

Una vegada concedida la subvenció, la Direcció General de Centres Docents, a través del Servici de Finançament de Centres Concertats, comprovarà el manteniment dels requisits i condicions establides per a l’obtenció de les ajudes, el control d’actuacions del qual arribarà un mínim del 10% de les entitats subvencionades i un 10% del total de l’ajuda efectivament pagada i tal com es determine en els corresponents plans de control que s’aprovaran a este efecte. Les persones titulars beneficiàries hauran d’aportar la informació i documentació que els siga requerida.

*Article 10. Anul·lació i reintegrament de les subvencions*

1. En casos que es comprove l’incompliment dels requisits de la subvenció, l’incompliment de la condició de manteniment de l’activitat a la Comunitat Valenciana, o els requisits previstos en l’article 37 de la Llei 38/2003, de 17 de novembre, general de subvencions, les beneficiàries hauran de reintegrar la totalitat de la quantitat percebuda més els corresponents interessos de demora. En estos casos es procedirà a la incoació de l’expedient oportú que, amb audiència prèvia de la persona interessada, serà resolt per la persona titular de l’òrgan competent per a l’atorgament de la subvenció.

2. Les ajudes que s’arrepleguen en este decret són compatibles amb qualssevol altres ajudes o subvencions públiques que reben els centres afectats, així com amb les indemnitzacions procedents d’altres entitats públiques o privades, fins al límit del valor del mal produït, i este no pot ser superat en cap cas.

3. El falsejament o l’ocultació de dades i documents que afecten substancialment la concessió i lliurament de fons públics, donaran lloc a l’exigència de responsabilitats tant en l’orde administratiu com en el jurisdiccional competent.

4. El centre directiu es reserva el dret a realitzar totes les inspeccions tècniques i administratives que es consideren necessàries a fi de confirmar el compliment dels requisits i obligacions que fonamenten la percepció d’esta ajuda.

5. Les partides corresponents a immobilitzat o a elements amortitzables quedaran excloses de la justificació dels altres gastos per les quantitats corresponents als imports subvencionats.

*Article 11. Règim jurídic aplicable*

Estes subvencions es regiran, a més de pel que es disposa en este decret, per les disposicions de caràcter bàsic de la Llei 38/2003, de 17 de novembre, general de subvencions, i del Reglament de la mencionada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les normes de dret administratiu restants que siguen aplicables.

*Article 12. Publicitat*

Estes ajudes seran objecte de publicitat en la Base de dades nacional de subvencions, de conformitat amb el que s’establix en l’article 18 de la Llei 38/2003, de 17 de novembre, general de subvencions, i en la pàgina web de la Conselleria d’Educació, Cultura, Universitats i Ocupació.

*Article 13. Compatibilitat amb la normativa europea sobre ajudes públiques*

1. La present ajuda, que es tramita mitjançant el decret, i de conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOGV núm. 5596, d’11 de setembre), està exempta de la notificació a la Comissió Europea perquè no se li pot aplicar l’article 107, apartat 1, del Tractat de funcionament de la Unió Europea en la mesura en què no afecta els intercanvis comercials entre els estats membres, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.

Finalment, l’article 107.2.b) del Tractat declara compatibles amb el mercat interior «les ajudes destinades a reparar els perjuís causats per desastres naturals o per altres esdeveniments de caràcter excepcional».

2. En conseqüència, es tracta d’ajudes no subjectes a l’article 107.1 del Tractat de Funcionament de la Unió Europea, per la qual cosa d’acord amb el que establix l’article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen notificació o comunicació a la Comissió Europea.

*Article 14. Tractament de dades de caràcter personal*

1. La participació en les presents ajudes comporta el tractament de dades de caràcter personal de les persones sol·licitants per part de la Conselleria d’Educació, Cultura, Universitats i Ocupació, que serà la responsable del tractament. Les dades personals recollides procediran de les sol·licituds presentades per les persones sol·licitants o pels seus representants. Les dades que es proporcionen seran tractades amb l’exclusiva finalitat de gestionar la sol·licitud presentada.

2. Més informació sobre protecció de dades: <https://ceice.gva.es/va/registre-de-tractament-de-dades>

*Article 15. Habilitació per al desplegament del decret*

La persona titular de la Direcció General de Centres Docents podrà desplegar el que es disposa en este decret.

*Article 16. Efectes*

El present decret produirà efectes a partir de l’endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, es podrà, potestativament, interposar un recurs de reposició davant l’òrgan que ha dictat l’acte, en el termini d’un mes des de la publicació del present decret en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

València, 11 de febrer de 2025

Carlos Mazón Guixot

President de la Generalitat

José Antonio Rovira Jover

Conseller d'Educació, Cultura, Universitats i Ocupació

ANNEX ÚNIC

Centres privats concertats que impartixen Educació Infantil, Educació Primària, Educació Secundària Obligatòria, Educació Especial, Batxillerat i Formació Professional beneficiaris de la subvenció directa DANA

|  |  |  |
| --- | --- | --- |
| *Codi* | *Centre* | *Localitat* |
| 22949272 | CENTRE PRIVAT MARIANO SERRA | ALDAIA |
| 08830656 | CENTRE PRIVAT MARIA INMACULADA | ALFAFAR |
| 98323457 | CENTRE PRIVAT VAMAR | ALFAFAR |
| 52220988 | CENTRE PRIVAT D’EDUCACIÓ INFANTIL VAMAR INFANTIL | ALFAFAR |
| 84193208 | CENTRE PRIVAT GUIA, SL | ALFAFAR |
| 01161527 | CENTRE PRIVAT SANTA ANA | ALGEMESÍ |
| 27473156 | CENTRE PRIVAT NUESTRA SEÑORA DE LA SALUD | ALGEMESÍ |
| 61583182 | CENTRE PRIVAT MARIA AUXILIADORA | ALGEMESÍ |
| 68142669 | CENTRE PRIVAT SAN JOSÉ DE CALASANZ | ALGEMESÍ |
| 61156338 | CENTRE PRIVAT NUESTRA SEÑORA DEL SOCORRO | BENETÚSSER |
| 78496834 | CENTRE PRIVAT SAN ANTONIO DE PADUA II | CATARROJA |
| 86797852 | CENTRE PRIVAT FP FLORIDA, CENTRE E. SECUNDARI-TÈCNIC PROF. | CATARROJA |
| 33605147 | CENTRE PRIVAT LARRODÉ | CATARROJA |
| 61138620 | CENTRE PRIVAT SANT FRANCESC | GUADASSUAR |
| 61203572 | CENTRE PRIVAT SANT ANDRÉS APÓSTOL | L’ALCÚDIA |
| 24956611 | CENTRE PRIVAT LA INMACULADA | PAIPORTA |
| 39817377 | CENTRE PRIVAT ESCOLA GAVINA | PICANYA |
| 09336809 | CENTRE PRIVAT SEDAVÍ | SEDAVÍ |
| 86140404 | CENTRE PRIVAT SAN FRANCISCO Y SANTO DOMINGO | VILAMARXANT |
| 37764275 | CENTRE PRIVAT LA NUESTRA SEÑORA DE LA SALUD | XIRIVELLA |
| 81899081 | CENTRE PRIVAT FP CF FOLGADO | VALÈNCIA |